- Det handler om at få det rigtige sving og så bruge hele kroppen. Sådan forklarer Bjarno Hvid Jensen, og han ved, hvad han snakker om. Han har nemlig været med i Egnssamlingen for Østvendsyssel i mange år og har høstet med en knivskarp le masser af gange tidligere. Eller faktisk hedder det ikke en lé. Ikke hvis man kommer fra Vendsyssel i hvert fald. - Heroppe kalder man den en ”hyllig”, forklarer den tidligere skolelærer, der blandt andet er frivillig i Egnssamlingen fordi han mener, formidlingen af historien er vigtig. - Det er derfor, jeg er med. Jeg synes, det er enormt vigtigt, at unge mennesker lærer at bruge deres sanser og deres hænder. Derfor er det også dejligt, at vi har flere børn og unge med i dag (lørdag, red.), forklarer han. Se alle billederne herunder: - Det er juleaften Bjarno og de andre høster en mark med såkaldt popcorn-hvede præcis, som man gjorde det for hundrede år siden. I hånden, med hyllig og efterfølgende hestetrukne selvbindere. Kornet bindes op i neg, som efterfølgende køres i laden præcis som i gamle dage. Den årlige høstdag trækker folk til i hundredevis. De fremmødte kan både opleve gamle traktorer, selvbindere og tærskeværk og så kan de smage på håndlavede specialiteter fra lokale biavlere, slagtere og producenter: - Det er juleaften for sådan nogle som os. Det er en helt fantastisk dag, hvor vi rigtigt kan få lov til at ”sparke dæk” på de gamle maskiner. Når høsten er i hus, så slutter vi af med høstfest, hvor vores lokale spillemænd spiller op til træskobal, forklarer egnssamlingens formand Mogens Leth Gregersen.

Referat:
Når høsten er i hus, sluttes dagen af med høstfest, hvor lokale spillemænd spiller op til træskobal.